
Szent Trofimosz, Szavvátiosz és Dorimedón vértanú emléke.
A péntek esti alkonyati zsolozsmán
„Uram, tehozzád...” után
8. hang. Minta: Ó megdöbbentő csoda...
Ó megdöbbentő csoda! * Az elevenítő ültetvény, * a legszentebb kereszt, * a magasságba emelkedve jelenik meg ma. * Ezt dicsőítik a föld minden határai, * ettől rettegnek a démonok. * Mekkora ajándékot kapnak a földiek! * Vele, Krisztus, üdvözítsd a mi lelkünket, *’ mint egyetlen irgalmas! 
Ó megdöbbentő csoda! * Mint a magasba nyúló, élettel teli szőlőtő, * úgy emelkedik ma föl a kereszt a földből, * és Isten felé vonz mindnyájunkat, * a halált pedig teljesen elnyelte. * Ó tisztaságos Keresztfa, * rólad kapjuk az édenkerti halhatatlan eledelt, *’ Krisztust dicsőítvén. 
Ó megdöbbentő csoda! * A kereszt szélessége és hosszúsága olyan, mint az égbolté, * mert az Isten kegyelmével szentel meg mindent. * Ennek erejétől hódolnak meg a barbár nemzetek, * általa szilárdult meg a királyok kormánypálcája. * Ó isteni létra, melyen feljutunk a mennyekbe, *’ énekekben magasztalván Krisztus Urunkat.
8. hang
A vágyak üres gyönyöreit öldökölted, * Trofimosz vértanú, * és a testi szenvedésekben leltél gyönyörűséget. * Örvendezve át is költöztél a mulandóságból az enyészhetetlenségbe, * vértanúsággal fölékesítve. * Azért imádságoddal kérjed mindnyájunknak, *’ ó boldog, a nagy irgalmat!
A dicsőséges Szavvátiosz * sok kínzatás közt állhatatos maradt mindvégig, * és most a mennyei hajlékban * örömmel tartja a szombat-napot. * Küzdelmeinek jutalmát elnyerte, * és az angyalok seregében tartják számon. * Az ő könyörgésére add meg népednek, *’ Krisztus, a nagy irgalmat!
Az istentagadók tanácsát isteni tanácsra legyőzte, * az elmét megerősítette Dorimedón, * és bátorrá tette a kínzások elviselésére. * Győzelme jutalmát elnyerte, * együtt uralkodik Krisztussal, *’ mindenkor esedezve mindnyájunkért.
Dicsőség... 8. hang 
Beteljesült ma, Istenünk, * a te prófétádnak, Mózesnek a szava: * Meglátjátok szemetek előtt függni Életeteket. * Ma fölmagasztalják a keresztet * és a világ megszabadul a tévelytől. * Ma megünneplik Krisztus föltámadását, * és a föld határai örvendeznek, * és cimbalom mellett zengik Dávid énekét neked, mondván: * Üdvösséget szereztél a föld közepette, Krisztus Istenünk, * kereszted és föltámadásod által, * melyek által, Jóságos és emberszerető, üdvözítettél bennünket. *’ Mindenható Urunk, dicsőség néked!
Most és... 7. hang
Az anyai állapotot, * a természet rendje felett megismerted, ó Istenszülő, * és szűznek maradtál, * az elmét és szót felülhaladó módon * és szülésed csodáját a nyelv elbeszélni nem képes, * mert dicsőségteljes volt a fogantatás, ó Tisztaságos, * felfoghatatlan maradt a szülés is, * mivel Isten, ahol akarja, meggyőzi a természet rendjét. * Miért is téged mindnyájan Isten anyjának ismervén, * buzgósággal fohászkodunk hozzád: *’ Imádkozzál a mi lelkünk üdvösségéért!
Előverses sztihirák
6. hang
Boruljunk le ama helyen, * melyen Krisztus lába állott, * és emeljük föl a háromszorosan boldog keresztet, * melyen az Úr vérét ontotta, *’ és ebből a világnak föltámadás fakadt!
Elővers: Magasztaljátok a mi Urunkat, Istenünket, és boruljatok le lába zsámolya előtt, mert ő szent!
Irtsátok ki, Isten bölcsei, * a test és a lélek szenvedélyeit! * Igyekezzünk a földről mennyei boldogságba emelkedni * a kereszt fölmagasztalása révén, *’ az Uralkodó Krisztussal együtt keresztre feszíttetve!
Elővers: Isten a mi Királyunk öröktől fogva, szabadulást szerzett a föld közepette.
Íme, az Üdvözítő isteni oldalából életadó forrás fakadt, * és megnedvesíti azok lelkét, * kik híven leborulnak az ő isteni szenvedése, *’ keresztje és föltámadása előtt.
Dicsőség... most és... 6. hang
Ma a világ négy égtáját megszenteli * a te fölmagasztalt kereszted négy ága, * Krisztus Istenünk! * Vele együtt fölemelkedik igazhitű vezetőink hatalma, * általa megsemmisítik a szorongató gonosz hatalmát. * Nagy vagy, Urunk, és csodálatos vagy műveidben, *’ dicsőség néked!

.Tropár(ok)
1. hang
	Üdvözítsd, Uram, a te népedet, * és áldd meg a te örökségedet, * adj győzelmet ellenségei fölött hazánknak, *’ s kereszteddel őrizd meg a te népedet!
